ก่อนจะถึง บางรักซอย 9 on stage

**ก่อนจะถึง บางรักซอย 9 on stage** เป็นละครเวทีที่อ้างอิงถึงเรื่องที่เกิดขึ้นก่อนหน้า (prequel) ละคร ซิตคอม เรื่อง บางรักซอย 9 ทาง ช่อง 9 อสมท. ที่ออกอากาศทุกวันเสาร์ เวลา 18.00 - 19.00น. โดยออกอากาศครั้งแรกเมื่อวันที่ 5 เมษายน พ.ศ. 2546

เรื่องราวใน **ก่อนจะถึง บางรักซอย 9 on stage** คือเรื่องราวในปี พ.ศ. 2544 - พ.ศ. 2545 ซึ่งเป็นช่วงเวลาก่อนที่ชัดเจนจะมาเช่าบ้านของแป้งอยู่ เขียนบทโดยทีมผู้ผลิตซิตคอมอันโด่งดังจากเรื่อง บางรักซอย 9 เป็นต่อ บ้านนี้มีรัก ผู้กองเจ้าเสน่ห์ กำกับการแสดงโดย จิรศักดิ์ โย้จิ้ว และควบคุมคุณภาพละครเวทีโดย ถกลเกียรติ วีรวรรณ

## ทีมนักแสดง
### นักแสดง
* เหลือเฟือ ม๊กจ๊ก เป็น **มารวย** : เพื่อนที่ออฟฟิศของชัดเจนที่ไม่ได้แค่ดูเหมือนว่าจะซื่อและไม่ทันคน เพราะไม่ใช่แค่ดูเหมือน แต่ "เป็น" อย่างนั้นจริงๆ
* ธัญญรัตน์ ประดิษฐ์แท่น เป็น **หญิง**
* ชลเลขา ละงู เป็น **แคท**
* กฤษณะ ประจงการ เป็น **บุรุษไปรษณีย์**
* อุ่นเรือน ราโชติ เป็น **ลำดวน** : แม่บ้านแสนซื่อคนใหม่ของบ้านน้าเยาว์ อิมพอร์ตตรงจากหนองคาย
* ตี๋ ดอกสะเดา เป็น **แมน** : เพลย์บอยเพื่อนชัดเจน ศูนย์รวมความดี (ที่เหลืออยู่น้อย) ของผู้ชายทั่วประเทศ
* พงษ์พันธ์ เพชรบัณฑูร เป็น **ปิ๊ก** : น้องชายแป้งซึ่งกำลังอยู่ในวัยค้นหาตัวเอง แต่คงต้องหาหลายทีหน่อยกว่าจะเจอ
* สมเจต พยัฆโส เป็น **เฮียหมู** : พ่อค้าเจ้าของร้านโชว์ห่วยประจำ บางรักซอย 9 เจ้าของฉายา หมูร้อยศพ
* ศักดิ์สิทธิ์ แท่งทอง เป็น **ชัดเจน** : สถาปนิกหนุ่มเลือดสุพรรณฯ ผู้ตามหาความรักและบ้านเช่า ขยันอกหักเป็นว่าเล่น มีคำพูดเลี่ยนๆชวนให้น้ำดีกลายเป็นน้ำเสียมากระแทกใจสาวได้ไม่หยุดไม่หย่อน
* ศรีหนุ่ม เชิญยิ้ม เป็น **อาตุ๊** : นายทหารใกล้เกษียณหัวหน้าครอบครัว ดุดัน จริงจัง ไม่เสียเชิงชาย เป็นผู้คุมอำนาจของทั้งบ้านก่อนที่ภายหลังจะโดนปฏิวัติ
* พิมพ์แข กุญชร ณ อยุธยา เป็น **น้าเยาว์** : ลูกผู้ดีเก่าภรรยาทหารเรือ น้าเยาว์เปรียบได้ว่าเป็นช้างเท้าหลังของสามี อยู่ในโอวาท สามีพูดคำไหนคือคำนั้น
* พิยดา อัครเศรณี เป็น **แป้ง** : หญิงสาวผู้ร่าเริง สวย น่ารัก สดใส ตามหาความฝันคือการได้เปิดร้านเบเกอรี่ แต่เรียนจบมาด้านครูและเป็นเสมือนผู้ที่ต้องสานต่อความฝันให้กับแม่

### นักแสดงสมทบ
* กุศลิน โควหกุล
* ธนากร ธิบูรณ์บุญ
* ธิฆัมพร ล้ำเลิศ
* เนาวนุช จิรจุ่งโรจน์
* บริพัตร บุรมี
* ปฐมกฤษณ์ สุดสระ
* ปนิษฐ์ จันทรานุรักษ์
* ปราศรัย แตงเที่ยง
* พนิดา เศรษฐบุตร
* ภานุวัตร ถวิลจินดารัตน์
* วีรกิจ จงพรประเสริฐ
* สุเกมส์ กาญจนกันติกุล
* อริญากร บวรวิศรุติ

### นักแสดงในวิดีโอ
* บริพัตร บุรมี
* พนิดา เศรษฐบุตร
* ชรินรัตน์ จันทร์ศิรินทร
* ด.ช. กวินท์ อังค์ไพโรจน์
* ด.ช. วีรวัฒน์ ณ น่าน
* ด.ญ. ปริยากร ฉิมเจริญ
* ด.ญ. พรปรียา ฉิมเจริญ

## เนื้อเรื่อง

**ก่อนจะถึง บางรักซอย9 on stage** ซึ่งเป็นช่วงเวลาก่อนที่ชัดเจนจะมาเช่าบ้านของแป้งที่อยู่ใน บางรักซอย 9

วันหนึ่งหลังจากที่ชัดเจนเห็นปุ้ม หญิงสาวที่ตัวเองหลงรักเดินจับมือกับชายอื่น ชัดเจนจึงได้เขียนจดหมายไปหาปุ้มเพื่อต่อว่าขณะที่ตนเองกำลังเมา แต่กลับกลายเป็นว่าจดหมายส่งไปผิดบ้าน แป้งเป็นผู้ได้รับจดหมายและเขียนตอบกลับมาเพื่อต่อว่าชัดเจน ทั้งคู่เขียนจดหมายตอบโต้กันไปมาโดยใช้ชื่อเรียกแทนตัวเองว่า "ชายน้อย" และ "ปริศนา" โดยที่ทั้งคู่ไม่รู้จักชื่อที่แท้จริงของกันและกัน และไม่เคยเห็นหน้าตากันเลย

ในเวลาต่อมา แป้งเป็นทั้งเพื่อนพูดคุยและเป็นทั้งผู้ให้คำปรึกษาเกี่ยวกับความรักของชัดเจน โดยที่แป้งเองก็ไม่รู้ตัวว่าตัวเองนั้นได้เริ่มชอบชัดเจนตั้งแต่เมื่อไหร่ ในจดหมายฉบับหนึ่งชัดเจนเขียนมาหาแป้งเพื่อขอคำปรึกษาในการจีบน้องแคทหญิงสาวคนใหม่ที่ชัดเจนแอบชอบ ถึงแป้งเองจะเสียใจที่ได้รู้ว่าชัดเจนมีคนที่แอบชอบอยู่แต่แป้งก็ได้ให้คำแนะนำชัดเจนในการจีบน้องแคท แล้วก็ไม่ลืมที่จะบอกให้ชัดเจน "ซื่อสัตย์กับหัวใจตัวเอง" ในที่สุดเมื่อชัดเจนรู้หัวใจตัวเองแล้วว่าจริงๆชอบใครระหว่างน้องแคทกับปริศนา ชัดเจนจึงตัดสินใจที่จะบอกให้หญิงคนนั้นรับรู้ และเขียนจดหมายไปขอบคุณปริศนาที่บอกให้ซื่อสัตย์กับหัวใจตัวเองและบอกปริศนาว่าต่อไปนี้จะไม่เขียนจดหมายหาปริศนาอีก ทำให้แป้งผิดหวังเพราะเข้าใจว่าชัดเจนชอบน้องแคทจริงๆ ในวันที่ชัดเจนตั้งใจที่จะไปบอกรักปริศนา ชัดเจนก็ต้องพบกับความผิดหวังเมื่อแป้งได้ย้ายออกจากบางรักซอย 19 ไปแล้ว

ณ ริมคลองแห่งหนึ่ง ชัดเจนยืนเหม่อมองอยู่ที่ราวสะพานและได้พบกับอาตุ๊ขี้เมา ผู้ที่ทำกิจการโรงน้ำแข็งร่วมกับเพื่อนชื่อนพดลแล้วโดนโกงจนล้มละลาย บ้านโดนธนาคารยึดจึงต้องย้ายมาอยู่ที่บ้านแม่ยายในบางรักซอย 9 อาตุ๊ได้บอกชัดเจนว่าจะแบ่งบ้านให้เช่า ชัดเจนจึงไปตามที่อยู่ที่อาตุ๊ให้ไว้เพื่อที่จะขอเช่าบ้านและได้พบกับแป้ง โดยที่ทั้งคู่ไม่รู้จักกัน

**"พรหมลิขิตไม่ใช่เรื่องของการตามหา เมื่อถึงเวลาคนบนฟ้าจะลิขิตลงมาให้เอง"**

## เพลงประกอบละครเวที
* รักเธอไปทุกวัน โดย วง Potato
* เล่าสู่กันฟัง โดย ธงไชย แมคอินไตย์

## อ้างอิง

## แหล่งข้อมูลอื่น
* เมืองไทยรัชดาลัย เธียเตอร์ 
* ก่อนจะถึง บางรักซอย 9 on stage จาก rachadalai.com
* ก่อนจะถึง บางรักซอย 9 on stage จาก youtube.com
* tangsaksit.com แท่งศักดิ์สิทธิ์ดอตคอม

หมวดหมู่:ละครเวที
หมวดหมู่:ละครเวทีในปี พ.ศ. 2551